CELEX: 52021PC0825
Language: et
Date: 2021-12-21
Title: Ettepanek: NÕUKOGU RAKENDUSOTSUS, millega muudetakse rakendusotsust (EL) 2020/1561, millega antakse Ungarile määruse (EL) 2020/672 alusel ajutist toetust töötuseriski leevendamiseks COVID-19 puhanguga kaasnenud eriolukorras

EUROOPA KOMISJON
            Brüssel,21.12.2021
            COM(2021) 825 final
            2021/0435(NLE)
            
            Ettepanek:
            NÕUKOGU RAKENDUSOTSUS,
            millega muudetakse rakendusotsust (EL) 2020/1561, millega antakse Ungarile määruse (EL) 2020/672 alusel ajutist toetust töötuseriski leevendamiseks COVID-19 puhanguga kaasnenud eriolukorras
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
                  
            
            
               Nõukogu määruses (EL) 2020/672 (edaspidi „TERA määrus“) on sätestatud õigusraamistik liidu finantsabi andmiseks liikmesriikidele, kus on COVID-19 puhangu tõttu tõsised majandushäired või suur oht nende tekkeks. TERA määruse alusel antav toetus on mõeldud selleks, et rahastada eelkõige lühendatud tööaja kavasid või muid samalaadseid meetmeid, mille eesmärk on kaitsta töötajaid ja füüsilisest isikust ettevõtjaid ning seega vähendada töötust ja sissetulekute kaotust, samuti selleks, et rahastada mõnda eelkõige töökohal kohaldatavat tervisemeedet.
            
            
               23. oktoobril 2020 andis nõukogu Ungarile rahalist abi, et täiendada tema riiklikke jõupingutusi, leevendamaks COVID-19 puhangu mõju ning selle sotsiaal-majanduslikke tagajärgi töötajatele ja füüsilisest isikust ettevõtjatele.
            
            
               1. detsembril 2021 taotles Ungari TERA määruse alusel liidu finantsabi. 
            
            
               Kooskõlas TERA määruse artikli 6 lõikega 2 konsulteeris komisjon Ungari ametiasutustega veendumaks, et Ungari tööturumeetmetega otseselt seotud tegelikud ja kavandatud kulutused on COVID-19 pandeemia tõttu järsult ja oluliselt suurenenud. Need meetmed on seotud nii uue meetmega kui ka nõukogu rakendusotsusega (EL) 2020/1561 kehtestatud meetmetega.
            
            
               a)Vabastust tööandjate sotsiaalkindlustusmaksetest ja koolitusmaksetest (kohaldati ajavahemikul 2020. aasta märtsist detsembrini), samuti tööandjate rehabilitatsioonimaksu vähendamist (kohaldati ajavahemikul 2020. aasta märtsist juunini pandeemiast kõige enam mõjutatud sektorites) pikendati eriolukorra lõpuni, hõlmates kulutusi ajavahemikul 2020. aasta detsembrist 2021. aasta juunini.
            
            
               b)Personalikulude väljajätmist väikeettevõtlusmaksu (KIVA) maksubaasist (kohaldati ajavahemikul 2020. aasta märtsist juunini pandeemiast kõige enam mõjutatud sektorites) pikendati eriolukorra lõpuni, hõlmates kulutusi ajavahemikul 2020. aasta detsembrist kuni 2021. aasta juunini. Toetust on taotletud ainult nende kogukulutuste katmiseks, mis on seotud nende ettevõtjatega, kes on vähendanud tööaega või peatanud töö või kelle töötajad töötasid pidevalt kuni viimaste kättesaadavate andmete kogumiseni.
            
            
               c)Väikeste maksumaksjate vabastamist väikeettevõtjate kindlasummalise maksuga maksustamise korra (KATA) kohaldamisest (kohaldati ajavahemikul 2020. aasta märtsist juunini teatavates sektorites) pikendati eriolukorra lõpuni, hõlmates kulutusi ajavahemikul 2021. aasta märtsist aprillini. Toetust on taotletud ainult nende kulutuste katmiseks, mis on seotud füüsilisest isikust ettevõtjate ja ühe osanikuga äriühingute toetamisega. 
            
            
                d)Kehtestati uus ühekordse sissetulekutoetuse kava füüsilisest isikust ettevõtjatele sellistes sektorites, mida mõjutavad liikumispiirangud, tingimusel et nad jätkavad oma tegevust vähemalt kahe kuu jooksul pärast eriolukorra eeldatavat lõppemist. Ühekordne makse võrdub igakuise tagatud miinimumpalgaga (219 000 Ungari franki). Abikõlblikkuse periood lõpeb eriolukorra lõppemisega. Kava on suunatud üksikettevõtjatele, kellel ei ole töötajaid ja kellel ei ole õigust saada toetust sektoripõhise palgakava alusel. 
            
            
               Ungari esitas komisjonile asjakohase teabe. 
            
            
               Kättesaadavaid tõendeid arvesse võttes teeb komisjon nõukogule ettepaneku võtta vastu rakendusotsus, millega antakse Ungarile TERA määruse alusel finantsabi, et toetada eespool nimetatud meetmete rakendamist. 
            
            
               •Kooskõla poliitikavaldkonnas praegu kehtivate õigusnormidega
            
            
               Käesolev ettepanek on täielikult kooskõlas nõukogu määrusega (EL) 2020/672, mille alusel see on tehtud.
            
            
               Ettepanek täiendab teist liidu õigusakti, mille alusel toetatakse liikmesriike hädaolukordades, nimelt nõukogu 11. novembri 2002. aasta määrust (EÜ) nr 2012/2002 Euroopa Liidu Solidaarsusfondi loomise kohta (edaspidi „määrus (EÜ) nr 2012/2002“). 30. märtsil võeti vastu Euroopa Parlamendi ja nõukogu määrus (EL) 2020/461, millega muudetakse nimetatud õigusakti, laiendades selle kohaldamisala ka ulatuslikele rahvatervise hädaolukordadele ja määrates konkreetselt kindlaks rahastamiskõlblikud meetmed. 
            
            
               •Kooskõla muude liidu tegevuspõhimõtetega
            
            
               Ettepanek on üks paljudest meetmetest, mis on välja töötatud praegusele COVID-19 pandeemiale reageerimiseks (näiteks koroonaviirusele reageerimise investeerimisalgatus), ning see täiendab muid tööhõivet toetavaid vahendeid, nagu Euroopa Sotsiaalfond ja Euroopa Strateegiliste Investeeringute Fond (EFSI) / InvestEU fond. Praeguse COVID-19 puhangu ajal liikmesriikide toetamiseks laenude võtmist ja andmist käsitlev ettepanek toimib eelkõige teise kaitseliinina, mille kaudu rahastatakse lühendatud tööaja kavasid ja samalaadseid meetmeid, aidates säilitada töökohti ning kaitstes seega töötajaid ja füüsilisest isikust ettevõtjaid töötuks jäämise eest. 
            
         
         
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Käesoleva ettepaneku õiguslik alus on nõukogu määrus (EL) 2020/672.  
            
            
               •Subsidiaarsus (ainupädevusse mittekuuluva valdkonna puhul) 
            
            
               Ettepanek on vastus liikmesriigi taotlusele ja sellega näidatakse Euroopa solidaarsust, andes COVID-19 puhangust mõjutatud liikmesriigile ajutiste laenudena liidu finantsabi. Sellise finantsabiga toetatakse teisese kaitsemeetmena ajutiselt avaliku sektori kulutuste suurendamist seoses lühendatud tööaja kavade ja muude samalaadsete meetmetega, et aidata riigil kaitsta töökohti ning seega kaitsta töötajaid ja füüsilisest isikust ettevõtjaid töötuseriski ja sissetuleku kaotuse eest.
            
            
               Toetus aitab kriisist mõjutatud inimesi ning leevendab praeguse COVID-19 kriisi otsest ühiskondlikku ja majanduslikku mõju. 
            
            
               •Proportsionaalsus
            
            
               Ettepanek on proportsionaalsuse põhimõttega kooskõlas. See ei lähe kaugemale sellest, mis on vajalik ettepaneku eesmärkide saavutamiseks. 
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               Kuna ettepanek tuli koostada kiiresti, et nõukogu saaks selle õigel ajal vastu võtta, ei olnud võimalik sidusrühmadega konsulteerida.
            
            
               •Mõjuhinnang
            
            
               Kuna ettepanek on kiireloomuline, siis mõju ei hinnatud.
            
            
               4.MÕJU EELARVELE
            
            
               Komisjonil peaks olema õigus võtta finantsturgudelt laenu, et laenata seda edasi liikmesriigile, kes taotleb finantsabi TERA rahastamisvahendist. 
            
            
               Lisaks liikmesriikide garantiidele hõlmab raamistik muid kaitsemeetmeid, et tagada kava rahaline usaldusväärsus:
            
            
               ·range ja konservatiivne finantsjuhtimine;
            
            
               ·sellise laenuportfelli loomine, mis piirab kontsentratsiooniriski, iga-aastast riskipositsiooni ja ülemäärast riskipositsiooni üksikute liikmesriikide suhtes, tagades samal ajal piisavad vahendid kõige enam abi vajavatele liikmesriikidele, ning
            
            
               ·võla pikendamise võimalused.
            
            
               2021/0435 (NLE)
            
         
         
            
               Ettepanek:
            
            
               NÕUKOGU RAKENDUSOTSUS,
            
            
               millega muudetakse rakendusotsust (EL) 2020/1561, millega antakse Ungarile määruse (EL) 2020/672 alusel ajutist toetust töötuseriski leevendamiseks COVID-19 puhanguga kaasnenud eriolukorras
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut,
            
            
               võttes arvesse nõukogu 19. mai 2020. aasta määrust (EL) 2020/672, millega luuakse COVID-19 puhanguga kaasnenud eriolukorras töötuseriski leevendamiseks pakutava ajutise toetuse Euroopa rahastu (TERA),
                  1
                eriti selle artikli 6 lõiget 1,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Ungari 6. augusti 2020 esitatud taotluse alusel andis nõukogu 23. oktoobril 2020 Ungarile finantsabi laenuna, mille maksimaalne summa on 504 330 000 eurot ja maksimaalne keskmine tagasimaksetähtaeg 15 aastat, et täiendada Ungari riiklikke jõupingutusi, leevendamaks COVID-19 puhangu mõju ning selle puhangu sotsiaal-majanduslikke tagajärgi töötajatele ja füüsilisest isikust ettevõtjatele. 
            
            
               (2)Ungari kasutatava laenu eesmärk oli rahastada lühendatud tööaja kavadega samalaadseid meetmeid ja tervisemeetmeid, nagu on osutatud nõukogu rakendusotsuse (EL) 2020/1561 artiklis 3
                  2
               . 
            
            
               (3)COVID-19 puhang on halvanud olulise osa Ungari tööjõust. See on kaasa toonud Ungari avaliku sektori kulutuste järsu ja olulise suurenemise, eelkõige uue kava tõttu, mille alusel makstakse sektorites, mida mõjutavad kaitsemeetmed ja mis on hõlmatud rakendusotsuse (EL) 2020/1561 artikli 3 punktides f, g, h, i ja j osutatud meetmetega, füüsilisest isikust ettevõtjatele ühekordset sissetulekutoetust. 
            
            
               (4)COVID-19 puhang ja erakorralised meetmed, mida Ungari on võtnud 2020. ja 2021. aastal, et ohjeldada kõnealust puhangut ning leevendada selle sotsiaal-majanduslikke ja tervisega seotud tagajärgi, avaldasid ja avaldavad endiselt ränka mõju riigi rahandusele. Ungari valitsemissektori eelarvepuudujääk ja võlg 2020. aasta lõpuks oli vastavalt 8,0 % ja 80,1 % sisemajanduse koguproduktist (SKP). Komisjoni 2021. aasta sügisprognoosi kohaselt peaksid Ungari valitsemissektori eelarvepuudujääk ja võlg vähenema 2021. aastal vastavalt 7,5 %-le ja 79,2 %-le SKPst ning Ungari SKP peaks 2021. aastal suurenema 7,4 %.
            
            
               (5)1. detsembril 2021 taotles Ungari liidult lisafinantsabi 147 140 000 eurot, et täiendada jätkuvalt 2020. ja 2021. aastal võetud riiklikke meetmeid, leevendamaks COVID-19 puhangu mõju ning selle puhangu sotsiaal-majanduslikke tagajärgi töötajatele ja füüsilisest isikust ettevõtjatele. Eelkõige puudutab see põhjendustes 6–8 osutatud meetmeid. 
            
            
               (6)Valitsuse dekreedi nr 485/2020 (XI. 10.)
                  3
                alusel on ametiasutused eriolukorra lõppemiseni muutnud ja pikendanud mitmeid maksudega seotud meetmeid, millele on osutatud rakendusotsuse (EL) 2020/1561 artikli 3 punktides f, g, h ja j. Laenu taotleti üksnes nende kulutuste katmiseks, mis tehti ajavahemikul 2020. aasta detsembrist kuni 2021. aasta juunini. Dekreet sisaldab selget tingimust, mille kohaselt peavad meetmest kasusaajad säilitama dekreedi jõustumise ajal kehtinud töölepingud ning tööandja ei tohi kõnealuseid lepinguid meetme kestuse ajal etteteatamisega lõpetada. Abikõlblikke sektoreid muudeti võrreldes meetmete esialgse ülesehitusega kooskõlas valitsuse muudetud dekreetidega
                  4
               .
            
            
               Pandeemiast kõige enam mõjutatud sektoritele kehtestasid ametiasutused vabastuse tööandjate sotsiaalkindlustusmaksetest ja koolitusmaksust esialgu ajavahemikul 2020. aasta märtsist detsembrini ning tööandjate rehabilitatsioonimaksu vähendamise ajavahemikul 2020. aasta märtsist juunini. 
            
            
               Ametiasutused on näinud ette ka personalikulude väljajätmise väikeettevõtlusmaksu (KIVA) maksubaasist esialgu 2020. aasta märtsist juunini. 
            
            
               Kõigi nende meetmete puhul on taotletud üksnes kogukulutuste (või saamata jäänud tulu) seda osa, mis on seotud nende ettevõtjatega, kes on vähendanud tööaega või peatanud töö või kelle töötajad töötavad pidevalt kuni viimaste kättesaadavate andmete kogumiseni. Kuna need meetmed kujutavad endast riigi saamata jäänud tulu, võib seda pidada samaväärseks avaliku sektori kulutustega.
            
            
               (7)Maksudega seotud meetmete puhul muutsid ametiasutused vastavalt valitsuse dekreetidele nr 105/2021 (III. 3.), nr 147/2021 (III. 27) ja nr 204/2021 (IV. 29)
                  5
                rakendusotsuse (EL) 2020/1561 artikli 3 punktis i osutatud vabastust väikeettevõtete kindlasummalise maksuga maksustamise korrast (KATA), mis kehtestati esialgu ajavahemikuks 2020. aasta märtsist juunini ja mida pikendati seejärel märtsist 2021. aasta aprillini. Toetust on taotletud ainult nende kulutuste katmiseks, mis on seotud füüsilisest isikust ettevõtjate ja ühe osanikuga äriühingute toetamisega. Meedet võib pidada määruses (EL) 2020/672 osutatud lühendatud tööaja kavadega samalaadseks, kuna selle eesmärk on kaitsta füüsilisest isikust ettevõtjaid või sarnaseid töötajate kategooriaid sissetuleku vähenemise või kaotamise eest.
            
            
               (8)Valitsuse dekreediga nr 310/2021 (VI. 7.) füüsilisest isikust ettevõtjate hüvitiste kohta on Ungari kehtestanud ka uue ühekordse sissetulekutoetuse kava füüsilisest isikust ettevõtjatele sellistes sektorites, mida mõjutavad liikumispiirangud, tingimusel et nad jätkavad oma tegevust vähemalt kahe kuu jooksul pärast eriolukorra eeldatavat lõppemist
                  6
               . Ühekordne makse võrdub igakuise tagatud miinimumpalgaga (219 000 Ungari franki). Abikõlblikkuse periood lõpeb eriolukorra lõppemisega. Kava on suunatud üksikettevõtjatele, kellel ei ole töötajaid ja kellel ei ole õigust saada toetust sektoripõhise palgakava alusel. Meedet võib pidada määruses (EL) 2020/672 osutatud lühendatud tööaja kavadega samalaadseks, kuna selle eesmärk on kaitsta füüsilisest isikust ettevõtjaid või sarnaseid töötajate kategooriaid sissetuleku vähenemise või kaotamise eest.  
            
            
               (9)Ungari vastab finantsabi taotlemise tingimustele, mis on sätestatud määruse (EL) 2020/672 artiklis 3. Ungari on esitanud komisjonile asjakohased tõendid selle kohta, et avaliku sektori tegelikud ja kavandatud kulutused on COVID-19 puhangu sotsiaal-majandusliku mõju leevendamiseks võetud riiklike meetmete tõttu alates 1. veebruarist 2020 suurenenud 897 720 542 euro võrra. See on järsk ja oluline suurenemine, sest see on seotud nii uue meetmega kui ka selliste olemasolevate meetmete pikendamisega, mis on otseselt seotud lühendatud tööaja kavaga samalaadsete meetmetega, millega on hõlmatud oluline osa Ungari ettevõtjatest ja tööjõust. Ungari rahastas suurenenud kulutused 113 740 000 euro ulatuses liidu vahenditest. Ungari rahastas suurenenud avaliku sektori kulutusi 132 510 542 euro ulatuses oma vahenditest.
            
         
         
            
               (10)Komisjon on määruse (EL) 2020/672 artikli 6 kohaselt Ungariga konsulteerinud ning veendunud, et avaliku sektori tegelikud ja kavandatud kulutused on järsult ja oluliselt suurenenud otseselt seoses lühendatud tööaja kavaga samalaadsete meetmetega, millele 1. detsembri 2021. aasta taotluses osutati. 
            
            
               (11)Seetõttu tuleks anda finantsabi, et aidata Ungaril tegelda COVID-19 puhangust põhjustatud tõsiste majandushäirete sotsiaal-majanduslike tagajärgedega. Komisjon peaks tegema otsused osamaksete ja osade lõpptähtaegade, suuruse ning väljamaksmise kohta tihedas koostöös riiklike ametiasutustega. 
            
            
               (12)Ungari ja komisjon peaksid võtma käesolevat otsust arvesse määruse (EL) 2020/672 artikli 8 lõikes 2 osutatud laenulepingus. 
            
            
               (13)Käesolev otsus ei tohiks piirata ühegi sellise menetluse tulemust, mis võidakse algatada seoses siseturu toimimise moonutamisega, eelkõige aluslepingu artiklite 107 ja 108 alusel. See ei vabasta liikmesriike aluslepingu artikli 108 kohasest kohustusest teatada komisjonile võimalikest riigiabi juhtudest.
            
            
               (14)Ungari peaks komisjoni korrapäraselt teavitama kavandatud avaliku sektori kulutuste tegemisest, et komisjon saaks hinnata, millises ulatuses on Ungari neid kulutusi teinud.
            
            
               (15)Finantsabi andmise otsuse tegemisel on arvesse võetud Ungari praegusi ja eeldatavaid vajadusi ning vastavalt määrusele (EL) 2020/672 teiste liikmesriikide poolt juba esitatud või esitatavaid finantsabi taotlusi, kohaldades samal ajal võrdse kohtlemise, solidaarsuse, proportsionaalsuse ja läbipaistvuse põhimõtteid, 
            
            
               ON VASTU VÕTNUD KÄESOLEVA OTSUSE: 
            
            
               Artikkel 1 
                  Rakendusotsust (EL) 2020/1561 muudetakse järgmiselt. 
            
            
            
               1. 
                     Artiklit 2 muudetakse järgmiselt:
            
            
               a)
                     Lõige 1 asendatakse järgmisega: 
            
            
               „1. Liit annab Ungarile laenu kuni 651 470 000 eurot. Laenu maksimaalne keskmine tagasimaksetähtaeg on 15 aastat.“;
            
            
               b)
                     Lõige 4 asendatakse järgmisega: 
            
            
               „4. Esimene osamakse makstakse välja määruse (EL) 2020/672 artikli 8 lõikes 2 sätestatud laenulepingu jõustumisel. Kõik edasised osamaksed tehakse vastavalt kõnealuse laenulepingu tingimustele, või kui see on asjakohane, siis selle addendum’i või muudetud laenulepingu jõustumisel.“.
            
            
            
               2.
                     Artikkel 3 asendatakse järgmisega: 
            
            
               „Artikkel 3
            
            
               Ungari võib rahastada järgmisi meetmeid:
            
            
               a)
                     ajutine toetus majutuse ajakohastamiseks turismisihtkohtades, et säilitada olemasolev tööjõud, nagu on sätestatud valitsuse resolutsioonis 2080/2020 majutuse riikliku arendamise kohta, füüsilisest isikust ettevõtjate ja ühe osanikuga äriühingute toetamisega seotud kulutuste osas;
            
            
               b)
                     ajutine toetus toiduainetööstuse ettevõtjatele, nagu on sätestatud põllumajandusministri dekreedis nr 25/2020, füüsilisest isikust ettevõtjate ja ühe osanikuga äriühingute toetamisega seotud kulutuste osas;
            
         
         
            
               c)
                     ajutine toetus aiandusettevõtjatele üheaastaste kultuuride kasvatamise ja taimede paljundamise sektoris, nagu on sätestatud põllumajandusministri dekreedis nr 26/2020, füüsilisest isikust ettevõtjate ja ühe osanikuga äriühingute toetamisega seotud kulutuste osas;
            
            
               d)
                     ajutine toetus kalakasvatusettevõtjatele, nagu on sätestatud põllumajandusministri dekreedis nr 30/2020, füüsilisest isikust ettevõtjate ja ühe osanikuga äriühingute toetamisega seotud kulutuste osas;
            
            
               e)
                     eriolukorra ajal lõppenud lapsehooldushüvitiste pikendamine kuni 30. juunini 2020, nagu on sätestatud valitsuse dekreedis nr 59/2020  (III. 23.) ja 2020. aasta akti LVIII artiklis 71;
            
            
               f)
                     tööandjate sotsiaalkindlustusmaksete peatamine teatavates sektorites, nagu on sätestatud valitsuse dekreedi nr 47/2020 (III. 18.) (muudetud) artikli 4 punktis a, kulutuste selle osa puhul, mis on seotud nende ettevõtjatega, kes on vähendanud tööaega või peatanud töö või kelle töötajad töötasid pidevalt (pikendatud ja muudetud);
            
            
               g)
                     erandid tööandjate koolitusmaksust teatavates sektorites, nagu on sätestatud valitsuse dekreedi nr 47/2020 (III. 18.) (muudetud) artikli 4 punktis a, kulutuste selle osa puhul, mis on seotud nende ettevõtjatega, kes on vähendanud tööaega või peatanud töö või kelle töötajad töötasid pidevalt (pikendatud ja muudetud);
            
            
               h)
                     tööandjate rehabilitatsioonimaksu vähendamine teatavates sektorites, nagu on sätestatud valitsuse dekreedi nr 47/2020 (III. 18.) (muudetud) artikli 4 punktis a, kulutuste selle osa puhul, mis on seotud nende ettevõtjatega, kes on vähendanud tööaega või peatanud töö või kelle töötajad töötasid pidevalt (pikendatud ja muudetud);
            
            
               i)
                     väikeste maksumaksjate vabastamine väikeettevõtjate kindlasummalise maksuga maksustamise korra (KATA) kohaldamisest, nagu on sätestatud valitsuse dekreedi nr 47/2020 (III. 18.) (muudetud) artiklis 5, füüsilisest isikust ettevõtjate ja ühe osanikuga äriühingute toetamisega seotud kulutuste osas;
            
            
               j)
                     personalikulude väljajätmine väikeettevõtlusmaksu (KIVA) maksubaasist teatavates sektorites, nagu on sätestatud valitsuse dekreedis nr 47/2020 (III. 18.) (muudetud), kulutuste selle osa puhul, mis on seotud nende ettevõtjatega, kes on vähendanud tööaega või peatanud töö või kelle töötajad töötasid pidevalt (pikendatud ja muudetud);
            
            
               k)
                     tervishoiutöötajatele makstav kindlasummaline hüvitis, millega tunnustatakse nende lisatööd pandeemia ajal, nagu on sätestatud valitsuse dekreedis nr 275/2020 (VI. 12.);
            
            
               l)
                     kulud, mis on seotud riigi omandis olevates äriühingutes kasutusele võetud pandeemia tõrje erimeetmetega;
            
            
               m)
                     kulud, mis on seotud erimeetmetega pandeemia tõrjeks ja teenistujate tervise kaitsmiseks, nagu on sätestatud valitsuse dekreedis nr 250/2014 (X. 2) riigihangete ja tarnete peadirektoraadi (KEF) kohta;
            
            
               n)
                     kulud, mis on seotud haiglate taristu ja investeeringutega, et tagada tervishoiutöötajate ja patsientide kõrgetasemeline kaitse, nagu on sätestatud valitsuse resolutsioonis 1012/2020 (I. 31.) operatiivpersonali palkamise kohta;
            
            
               o)
                     otsesed kulud tervishoiutöötajate kõrgetasemeliseks kaitseks haiglates ja muudes tervishoiuasutustes kasutatavatele isikukaitsevahenditele, nagu on sätestatud valitsuse resolutsioonis 1012/2020 (I. 31.) operatiivpersonali palkamise kohta.
            
            
               p)
                     ühekordse sissetulekutoetuse kava füüsilisest isikust ettevõtjatele sellistes sektorites, kus kohaldatakse kaitsemeetmeid, tingimusel et nad jätkavad oma tegevust vähemalt kahe kuu jooksul pärast eriolukorra eeldatavat lõppemist, nagu on sätestatud valitsuse dekreedis nr 310/2021.“
            
            
                
            
            
               3.Artikkel 4 asendatakse järgmisega: 
            
            
               „Artikkel 4
            
            
               1.Ungari teavitab komisjoni kavandatud avaliku sektori kulutuste tegemisest hiljemalt 28. aprilliks 2021 ja seejärel iga kuue kuu järel, kuni kavandatud avaliku sektori kulutused on täielikult tehtud. 
            
            
               2.Kui artiklis 3 osutatud meetmed põhinevad kavandatud avaliku sektori kulutustel ja nende suhtes on kohaldatud rakendusotsust, millega muudetakse rakendusotsust (EL) 2020/1561, teavitab Ungari komisjoni kavandatud avaliku sektori kulutuste tegemisest kuue kuu jooksul pärast kõnealuse otsuse vastuvõtmise kuupäeva ja seejärel iga kuue kuu tagant, kuni avaliku sektori kulutused on täielikult tehtud.“ 
            
            
         
         
            
               Artikkel 2
            
            
               Käesolev otsus on adresseeritud Ungarile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 159, 20.5.2020, lk 1.
               
               
                  
                     (2)
                  
                        Nõukogu 23. oktoobri 2020. aasta rakendusotsus (EL) 2020/1561, millega antakse Ungarile määruse (EL) 2020/672 alusel ajutist toetust töötuseriski leevendamiseks COVID-19 puhanguga kaasnenud eriolukorras (ELT L 357, 27.10.2020, lk 24).
               
               
                  
                     (3)
                  
                        Avaldatud Ungari ametlikus väljaandes (XI. 10).
               
               
                  
                     (4)
                  
                        Vt valitsuse dekreedi nr. 571/2020 (XII. 9.) artikkel 1, valitsuse dekreedi nr. 638/2020 (XII. 22.) artikkel 1, valitsuse dekreedi nr. 105/2021 (III. 3.) artikkel 1, valitsuse dekreedi nr 147/2021 (III. 27.) artikkel 1 ja valitsuse dekreedi nr 204/2021 (IV. 29.) artikkel 1.
               
               
                  
                     (5)
                  
                        Valitsuse dekreedi nr 147/2021(III.27) artikkel 1 ja valitsuse dekreedi nr 204/2021 (IV.29) artikkel 1.
               
               
                  
                     (6)
                  
                        Valitsuse dekreet nr. 310/2021 (VI. 7.) füüsilisest isikust ettevõtjate hüvitise kohta, millele on osutatud Ungari 1. detsembri 2021. aasta taotluses.